text: 吳裕中，字幼益，號磊石，湖廣武昌府江夏縣人。生平.五歲授句讀，一日自私塾趨持兩梨奉父母，父摩其頂曰：孝子。應聲曰：忠臣。父深奇之。父歿，益自刻勵。萬曆四十三年乙丑，考選為江西道御史，召入御史臺，疏論南太僕寺卿朱吾弼頑鈍鮮恥，耄耋堪憐，部覆致仕。巡視中城，遂以直諫遘魏璫之禍。魏忠賢羅織忠讜，群小為之一羽翼，焰張甚，次輔丁紹軾以大臣亦比之，內通客氏，外結崔、田，助為虐，裕中素感憤不平，於是年十一月二十四日夜半肅衣冠，設香燭，昭告二祖列宗，伸紙具疏，未數行，旋風滅燭者三，裕中怒叱曰：是何鬼物，敢爾！呼童子速續火，疏斥紹軾奸邪，誤國欺君。二十五日奏上，閣票擬已有旨，姑不究。紹軾力嗾璫矯旨削奪逮問。裕中適往某侍郎所，同兩諫垣、兩庶常袍服未易，緹騎至，坐中皆失色，裕中從容前曰：昨具小疏，此必為我。隨至午門，杖一百，血如注，肉糜爛，骨皆寸折，口呼天子聖明，暈絕舁出。甦醒語所知曰：杖亦君恩，但小疏四才達其一，諸君誰為我續繕者。又顧語侍者曰：吾母遠隔數千裡外，豈知兒今夕為國死耶！遂絕，時丙寅正月初三日也。諜者走報，紹軾方手茶，甌忽墮地碎，傴身連呼：饒我！饒我！無與我事。左右驚問，曰：適見吳御史來。越二日死。裕中訃至江夏，其母曰：兒果以諫死乎！兒真範滂，吾得為滂母足矣。崇禎初，贈太僕寺卿，褒三代，蔭一子，諡曰忠烈。家族.父吳璧山，教授鄉里，嘗積穀十萬石，萬曆間歲大飢，廉其值以出，鄉人德之。生四子，裕中其季也。
metadata: erhwenkuo/wikipedia-zhtw
metadata: 吳裕中
metadata: https://zh.wikipedia.org/wiki?curid=7474793